Program rada Komisije za 2022. Zajedno do snažnije Europe

1.Zajedno do snažnije Europe



„Vjerujem da se upravo na kušnji naš duh – naša duša – najbolje pokaže” – predsjednica Europske komisije Ursula von der Leyen, govor o stanju Unije, 15. rujna 2021.

Naša Unija izlazi iz doba nezapamćene krize. Usred niza turbulentnih svjetskih zbivanja pokazali smo da zajedničkim, složnim i ambicioznim djelovanjem možemo prevladati najveće izazove i ostvariti rezultate za europske građane.

Europska komisija brzo je reagirala na izazove, od borbe s pandemijom bolesti COVID-19 do ublažavanja posljedica klimatskih promjena i krize prirode, od stavljanja sve digitaliziranijeg svijeta u službu građana do suočavanja s novom svjetskom geopolitičkom stvarnošću. Pritom smo postavili nužne temelje za bolju budućnost. Sve je to učinjeno u skladu s našim odvažnim programom transformacije u okviru svih šest glavnih ciljeva.

Ovogodišnji program rada omogućit će nam da održimo zamah i poduzmemo iduće korake u tom procesu, pri čemu ćemo osobitu pozornost posvetiti mladom naraštaju zahvaljujući predloženoj Europskoj godini mladih 2022.

Lani je Komisija predstavila svoj pionirski paket „Spremni za 55 %” s ciljem da na gospodarski održiv i socijalno pravedan način ostvari ciljeve dogovorene u inovativnom propisu o klimi. Nedavno izvješće Međuvladinog panela UN-a za klimatske promjene o globalnom zatopljenju pruža dodatne dokaze da ne smijemo gubiti vrijeme. Predstojeće konferencije COP 26 u Glasgowu i COP 15 u Kunmingu bit će presudni trenuci u tom nastojanju zbog neodvojive povezanosti klimatske krize i krize bioraznolikosti. Visoke cijene energije u zadnje vrijeme također potvrđuju potrebu za čistom tranzicijom i smanjenjem ovisnosti EU-a o fosilnim gorivima.

Izložili smo i odvažnu viziju stvaranja antropocentrične i digitalno snažne Europe do 2030. te Digitalni kompas, strategiju kojom ćemo tu ambiciju pretvoriti u stvarnost. To uključuje prijedlog o pravilima za siguran i zaštićen internet te za zajednički digitalni identitet u Europi. Donijeli smo Akcijski plan za provedbu europskog stupa socijalnih prava i predložili skup socijalnih ciljeva do 2030., koji su čelnici EU-a podržali na sastanku na vrhu o socijalnim pitanjima u Portu. Kako bismo još poduprli ravnopravnost u Europskoj uniji, predložili smo mjere za jačanje borbe protiv rasizma i diskriminacije na temelju roda i spolne orijentacije te intenzivnije radili na tome da građanima s invaliditetom omogućimo punopravno sudjelovanje u društvu. Poduzeli smo i odlučne mjere za očuvanje i jačanje vladavine prava, zaštitu temeljnih vrijednosti naše Unije i jačanje demokratske otpornosti, kako je utvrđeno u Akcijskom planu za europsku demokraciju.

Sve je to učinjeno u sjeni pandemije, koja je iziskivala reakciju dosad nezabilježenih razmjera kako bi se zaštitilo zdravlje građana i ublažile šire socioekonomske posljedice. Komisija je kao neposredan odgovor donijela ukupno 2 326 mjera. Naša uspješna strategija cijepljenja pomogla je Uniji da osigura 4,6 milijardi doza cjepiva protiv bolesti COVID-19 i ostvari cilj da do kraja ljeta 70 % odraslog stanovništva EU-a bude potpuno cijepljeno. EU je bio i pokretač globalnog odgovora na COVID-19 i daje jedan od najvećih doprinosa instrumentu COVAX.

Kako bismo se bolje pripremili za sve buduće pandemije, intenzivirali smo aktivnosti na stvaranju istinske europske zdravstvene unije. Poduzeli smo mjere da olakšamo sigurno ponovno otvaranje Europe, što uključuje i digitalnu potvrdu EU-a o COVID-u, koja je dogovorena u rekordnom vremenu i kojom se sada koriste milijuni građana.

Zajedno s državama članicama prionuli samo na saniranje društvenih i gospodarskih posljedica pandemije nizom ambicioznih i dalekosežnih programa i instrumenata. Iz dugoročnog proračuna EU-a i instrumenta NextGenerationEU ukupno će se izdvojiti 2,018 bilijuna EUR za jačanje našeg gospodarstva i izgradnju zelenije, pravednije, digitalnije i otpornije Europe nakon pandemije bolesti COVID 19. Aktivacija opće klauzule o odstupanju iz Pakta o stabilnosti i rastu te privremeni okvir za državne potpore omogućili su državama članicama da pruže potporu gospodarstvu u visini od 6,6 % BDP-a u 2020. i 7,1 % BDP-a u 2021. To je pridonijelo očuvanju stabilnosti i snažnom gospodarskom oporavku. Pobrinut ćemo se da se proračun EU-a mora trošiti u skladu s načelima dobrog financijskog upravljanja i uz potpunu zaštitu financijskih interesa EU-a. Usto, dosad smo mobilizirali 21 milijardu EUR iz fondova kohezijske politike za pružanje hitne potpore zdravstvenom sektoru i zaštitu radnih mjesta, dok je 50 milijardi EUR u okviru REACT-EU poslužilo kao dopuna instrumentima oporavka.

Naš rad na oporavku Europe već donosi rezultate. Mehanizam za oporavak i otpornost, okosnica instrumenta NextGenerationEU vrijednog više od 800 milijardi EUR, nudi nam priliku da stvorimo uvjete za održiv i uključiv oporavak. Transformacijski učinak tog mehanizma nastavit će djelovati i povećavati se u nadolazećim godinama, kako se reforme i ulaganja budu provodili, uz potpuno poštovanje temeljnih prava i vrijednosti EU-a.

Prošla godina i pol mnogo nas je naučila, među ostalim i to da se od krize takvih razmjera nije dovoljno samo oporaviti nego da moramo postati snažniji i otporniji tako da naša gospodarstva usmjerimo putem održivog rasta. Moramo provesti mjere koje smo dogovorili prošle godine i, da bismo uspjeli provesti zelenu i digitalnu tranziciju, poticati dodatna javna i privatna ulaganja u Uniji te reforme u predstojećim godinama.

Komisija je ispunila obvezu da će učvrstiti vodeći položaj Unije u svijetu u područjima kao što su odgovor na pandemiju, zaštita klime i bioraznolikosti, promicanje stabilnog, otvorenog i pravednog trgovinskog programa te zaštita svjetskog poretka utemeljenog na pravilima. Intenzivirali smo suradnju EU-a sa zapadnim Balkanom i ojačali partnerstva s našim istočnim i južnim susjedima u okviru ambicioznih gospodarskih i investicijskih planova te s Afrikom.

Utvrdili smo novu strategiju EU-a i SAD-a za globalne promjene, nastavili smo provoditi nijansiranu i čvrstu politiku prema Kini, učvrstili pristup prema Rusiji, izradili konstruktivan i realističan plan s Turskom te predložili strategije za povećanje učinkovitosti multilateralne suradnje i humanitarnog rada.

U tom duhu danas iznosimo program rada za 2022. On pokazuje našu odlučnost da nakon pandemije budemo još jači, da ubrzamo zelenu i digitalnu tranziciju te da izgradimo pravednije, otpornije i povezanije društvo, u skladu s Programom UN-a do 2030. i Pariškim sporazumom. Pozivamo Europski parlament i Vijeće da brzo postignu dogovor o najvažnijim zakonodavnim prijedlozima. Zajedno se možemo pobrinuti da građani, poduzeća i dionici imaju koristi od našeg udruženog djelovanja. Ujedno ćemo iznijeti prijedloge u skladu sa svojim obvezama, kako je navedeno u odlomcima u nastavku i prilozima ovom programu rada.

2.Ostvarivanje šest glavnih ciljeva

2.1.Europski zeleni plan